petanque
Petanque er et kuglespil, der spilles med metalkugler på en grusbane.
Det gælder om fra et lille kasteområde at lægge sine kugler nærmest en målkugle, grisen, som ved spillets begyndelse kastes 6-10 m ud. Der spilles mellem to hold, hvert med 1-3 spillere; hver spiller har tre kugler, medmindre der er tre på holdet; da har hver to kugler. Hvert hold kaster deres første kugle, og det hold, der ikke ligger nærmest grisen, fortsætter med at kaste kugler, til de ligger nærmest. Der gives et point for hver kugle, som ved rundens afslutning ligger nærmere grisen end modstandernes nærmeste kugle. Reglerne blev udformet i 1910 af en fransk invalid, som ikke kunne dyrke de traditionelle kuglespil med tilløb.
Petanque dyrkes nu både som socialt hyggespil og som højtudviklet sportsspil med internationale mesterskaber; i store dele af Frankrig er det nærmest en livsstil. Stor koncentrationsevne og teknisk færdighed er nødvendige for at være med i toppen, hvor man internationalt især finder spillere fra Frankrig, Algeriet, Marokko og Belgien. I Danmark har Dansk Pétanque Forbund, stiftet 1986, knap 3100 medlemmer (2010) i 68 klubber.